google/wiki40b huggingface dataset:
Vindpark

En vindpark er en samling av vindturbiner i et felles område for produksjon av elektrisk energi. Vindparken kan være lokalisert på land, eller på kontinentalsokkelen ute i havet («offshore»).
I mange land finnes store vindparker hvor en eller flere eiere har vindturbiner i en felles vindpark. Ofte er slike områder lokalisert sammen med eksisterende vindmøller.
Verdens største vindpark er Gansu vindpark i Kina med en ytelse på rundt 6 000 MW, ferdig utbygd skal den år 2020 få en kapasitet på 20 000 MW. Europas største vindpark er London Array i Nordsjøen utenfor munningen av Themsen. Den har 175 turbiner med en samlet kapasitet på 630 MW, og er samtidig verdens største offshore-vindpark.

Norge

Anleggene i Norge har en samlet installert ytelse på 811 MW fordelt på 356 turbiner med en årsproduksjon på 1898 GWh (2013). Bortsett fra prototypen Karmøy Hywind står alle vindkraftverkene i Norge på land.
Ingunn Myrtveit

Ingunn Myrtveit er en norsk økonom. Hun er professor ved Handelshøyskolen BI (siden 2007) og er leder av Institutt for regnskap, revisjon og foretaksøkonomi samme sted. Myrtveit har doktorgrad fra NHH i 1995.
Zack & Wiki: Quest for Barbaros' Treasure

Spillet

Zack & Wiki: Quest for Barbaros' Treasure er presentert som et tredjepersonseventyrspill hvor man kontrollerer Zack ved hjelp av Wii-fjernkontrollen. Spilleren kan peke på ulike objekter i spillet via en markør for å få Zack til å ta disse, eller for å flytte på seg. Zack kan skaffe seg fiender i spillet om til nyttige objekt ved å riste makkeren Wiki som en bjelle. Når spilleren får Zack til å bruke et verktøy, skifter spillet om til et perspektiv i førsteperson, og spilleren må gjøre operasjonen som blir gjort i spillet ved hjelp av Wii-fjernkontrollen for å få fremskritt. Når man for eksempel skal sage ned et tre, må man flytte Wii-fjernkontrollen frem og tilbake for å sage i spillet. Om man greier en utfordring blir man belønnet med poeng, og mengden poeng avhenger av hvor bra man gjorde det, hvor mange forsøk som ble brukt, og vanskelighetsgraden på utfordringen.
Andrologi

Andrologi er vitenskapen som beskjeftiger seg med mannen som biologisk vesen. Kunnskap om mannens sykdommer er nødvendig for å behandle spesifikke sykdomstilstander i mannens kjønnsorganer, seksuell funksjon eller hormonproduksjon. Seksuelle overførbare sykdommer regnes ikke til andrologien som er en gren under urologi, selv om slike tilstander oftest diagnostiseres og behandlingen starter på urologiske avdelinger. Eksempler på sykdomstilstander som utredes og behandles av androloger er potensproblemer (erektil dysfunksjon) og fertilitetsproblemer.
Andrologi er den medisinske spesialiseringen som dekker mannlige sykdommer og tilstander, tilsvarende gynekologi som spesialitet innen kvinnesykdommer. Andrologi ble etablert som en egen spesialisering sent på 1960-tallet. Det første tidsskriftet som dekket fagområdet var det tyske Andrologie (i dag: Andrologia) som kom ut første gang i 1969.
En androlog er en lege som arbeider spesielt med sykdommer og forstyrrelser i de mannlige forplantningsorgan.
Ludovico Antonio Muratori

Bakgrunn

Ludovico Antonio Muratori kom fra en bondefamilie. Han oppviste stor læreiver allerede i barndommen, noe han forteller om i en selvbiografi fra 1731. Etter sitt grammatikkstudium ved en jesuittskole absolverte han sin pubblico studio ved Universitetet i Modena og tok eksamener der i 1692 i fagene filologi og  rettsvitenskap og i 1694 i filosofi.

Prest, forskerkarriere

I 1694 ble han presteviet. Muratori ble i 1695 konservator ved det ambrosianske bibliotek i Milano samt i 1700 hertuglig bibliotekar og arkivar i Modena.  Hans første publikasjon var Anecdota Latina ex Ambrosianæ Bibliothecæ codicibus (2 bind, Milano, 1697–98), fulgt av to nye bind (Padova, 1713). Ved sin flittige forskning i arkiver og biblioteker gav han viktige bidrag til flere vitenskapsgrener, særlig til bibeleksegesen (han publiserte blant annet det etter ham oppkalte Canon Muratorii som inneholdt en tidlig oversikt over den nytestamentlige kanon). Han han lot publisere sitt funn i år 1740, imidlertid i første hånd ikke for å offentliggjøre en meget tidlig bibelkanon, men som et eksempel på det meget sjuskete vis man kopiere håndskrifter på i middelalderen. 
Av Muratoris skrifter kan nevnes Rerum italicarum scriptores præcipui (25 bind, 1723–51), Antiquitates italicæ medii ævi (seks bind, 1738–42), Novus thesaurus veterum inscriptionum (fire bind, 1739–42) og Annali d'Italia (12 bind, 1744–49). En større samling av hans arbeider utkom i 48 bind 1790–1810. Hans brevveksling (Epistolario di Ludovico Antonio Muratori) ble utgitt av Matteo Campori (flere bind, 1901 ff.).  Hans bidrag til Italias historie var særlig viktig.
Han kom mot slutten av sitt liv i konflikt med jesuittene for frisinnede ytringer om visse religiøse spørsmål. Til tross for dette, og for at også på kirkepolitikkens område hadde oppfatninger som stred mot de romerske, var han satt pris på i den katolske kirkes høyeste kretser, noe som fremgår av korrespondansen med pave Benedikt XIV og kardinal Giovanni (Gian) Vincenzo Antonio Ganganelli, den senere pave Klemens XIV.
Ellipse

En ellipse er i matematikken en geometrisk figur som ser ut som en «flattrykt sirkel». Den består av samlingen av punkter hvor summen av avstandene til to andre punkter, brennpunktene, er konstant. Når brennpunktene møtes, går ellipsen over til å bli en sirkel. Den interne linjen som går gjennom begge brennpunktene, kalles storeaksen.
En ellipse er beskrevet gjennom uttrykket:
\left(\frac{x-x_0}{a}\right)^2 + \left(\frac{y-y_0}{b}\right)^2 = 1
Her er (x_0, y_0) ellipsens sentrum, og a og b er størrelsen til halvaksene, dvs. største og minste avstand fra sentrum til periferien.

Når a = b, er ellipsen en sirkel med radius r = a = b.
Planeter beveger seg i ellipseformete baner rundt sine respektive soler plassert i et brennpunkt, ref. Keplers lover.
Hassan av Jordan

Familie og kongelig arv

Prins Hassan var sønn av kong Talal og dronning Zein. Han er broren til kong Hussein og onkel til kong Abdullah II. I april 1965 ble Hassan innsatt som kronprins i Jordan, og hadde denne posisjonen fram til 1999. Han fungerte som kongens nærmeste rådgiver og regent når kongen var fraværende, men han ble avsatt av broren i 1999.
Han giftet seg med en pakistansk kvinne i 1968, og de har fire barn.

Utdannelse

Prins Hassan fikk stort sett privatundervisning i Amman, og ble klar for skolen Summer Fields i England. Han gikk videre på  Harrow School, før han begynte på Christ Church College i Oxford hvor han tok en mastergrad i orisentalske studier.

Karriere

I Jordan har Hassan han grunnlagt flere universiteter og hjelpeorganisasjoner og var i to tiår ansvarlig for landets utviklingsplaner. 
På oppfordring fra FNs generalsekretær opprettet og ledet han fra 1981 FNs Independent Commission on International Humanitarian Issues (ICIHI), hvis rapport ble vedtatt som en ressolusjon på FNs 42 generalforsamling. 
Han grunnla International Cultures Foundation sammen med Ihsan Doğramaci i 2002, og som et resultat av dette ble The Parliament of Cultures grunnlagt i 2004. I 2003 grunnla han Partners in Humanity sammen med John Marks. Dette er en organisasjon som søker å bygge positive relasjoner og fremme dialog mellom kristne og muslimer.
Prins Hassan var en av grunnleggerne og ble styremedlem da Foundation for Interreligious and Intercultural Research and Dialogue (FIIRD) etter uavhengige samtaler med representanter for den gresk-ortodokse patriarken i Konstantinopel, Det pavelige råd for den interreligiøse dialog og Independent Commission on Christian-Muslim-Jewish Relations.
Hassan har grunnlagt eller vært med i en rekke nasjonale og internasjonale organisasjoner og arbeidsgrupper.  I Jordan har han blant annet forum for vitenskap, filosofi og religionsdialog. Han har vært medlem av internasjonale styregrupper og nettverk som Den trilaterale kommisjon, Council on Foreign Relations, International Crisis Group, World Conference of Religions for Peace, Rights and Humanity, Den internasjonale opphavsrettsorganisasjonen samt flere organisasjoner som jobber med tematikk rundt religionsdialog og fredsarbeid og han har vært leder for Romaklubben. I 2013 ble han utnevt til leder for FNs generalsekretærs utvalg for vann- og sanitærspørsmål.

Priser og utmerkelser

Prins Hassan haf fått en rekke priser og utmerkelser. Han har fått Jordans høyeste utmerkelse, Al-Hussein bin Ali-ordenen, er storkorsridder av den nederlandske Oranje-Nassau-ordenen og fikk stort ærestegn i gull i bånd i det østerikskske Ærestegnet for fortjenester i 1977 og 2004.
Han fikk Abu Bakr Al-Siddique-medaljen av det arabiske Røde Halvmåne og Røde Kors i 1996, og har fått en rekke medaljer og utmerkelser for interreligiøst arbeid. I 2007 fikk han en medalje av UNESCO i forbindelse med 60-årsfeiringen av organisasjonens konstitusjon. Han fikk Niwano-prisen i 2008.
Prinsen har også fått æresdoktorater fra en lang rekke universiteter.
Abgar

Abgar (latin: Abgarus) var navn på flere konger i Det osrhoënske rike, som lå i et området som nå for det meste er i Tyrkia, og litt i Syria. 
Mest kjent av dem er Abgar V - Abgar V den svarte. Ifølge en eldgammel kristen legende ble han konvertert til kristendommen av Addai, en av de syttito disipler. Ifølge den armenske historiker Moses av Khorene var han Sanatruks slektning.

Abgarlegenden

Kirkehistorikeren Eusebius av Caesarea beskriver i sin kirkehistorie fra 300-tallet hvordan den ubotelig syke kong Abgar (for å passe kronologisk må det være Abgar V som menes) skal ha hørt tale om Jesu helbredelsesunderer og sendt en kurér med bønn om hjelp. I brevet utloves også et fristed til Jesus fra jødene som stod ham i mot. Jesus reiste ifølge Eusebius ikke selv til kongens palass i Edessa, men sendte et brev med løfte om at en av hans disipler skulle komme dit og formidle såväl helbredelse som frelse. Etter Jesu oppstandelse skal apostelen Tomas på Guds bud ha sendt disippelen Taddaios (i Østen kjent som Addai, en av de syttito disiplene) til Edessa, og han helbredet såvel kongen som mange andre i byen. Som grunnlag for sin gjengivelse siterer Eusebios hele brevene mellom Abgar og Jesus, samt en gjengivelse av hva som skjedde ved Taddaios' ankomst. Disse skrifter skal ved Eusebios' levetid ha bli funnet bevarte i Edessas arkiv. Taddaios' ankomst til Edessa dateres til det 240e år i den syriske tidsregning, noe som tilsvarer år 28–29 e.Kr.
Utover hva som gjengis av Eusebios omfatter legenden også at Jesu brev til Abgar skal ha inneholdt et portrett av Jesus, Abgarusbildet.
Abgarlegenden ble erklært som apokryf av en synode år 595. Upåliteligheten til Abgarlegenden er også blitt påpekt av Richard Adelbert Lipsius ("Die edessenische Abgarsage", 1880).
Den atlantiske orkansesongen 2011

Den atlantiske orkansesongen 2011 startet 1. juni og pågikk til 30. november. Det er i denne perioden de fleste tropiske sykloner dannes i Nord-Atlanteren. For første gangen siden pålitelig statistikk begynte å bli ført i 1851 har ingen av de åtte først navngitte stormene nådd orkan styrke. Den første atlantiske orkanen i sesongen var Irene.
Wincents Sebbelow

Bakgrunn

Wincents Sebbelow foreldre var forpakter og senere gårdeier Jørgen Sebbelov (1731–91) og moren var Catharina Maria Lassen (1742–83). Han hadde en kort millitær karriere i Danmark bak seg, der han endte som sekondløytnant (nå fenrik) i 1791. To år senere tok han juridisk eksamen og begynte å reise.

Til Norge

Han kom til Norge først til Bergen i 1796, også til Kristiansand i 1800. I Kristiansand giftet han seg den 3. oktober 1800 med Justine Margrethe Arctander (22.7.1763–24.2.1826), datter av kjøpmann, infanterikaptein Jost Nielsen Arctander (1708–75) og Margrethe Smyth (1726–1801). Sebellow lanserte et program under nødårene under Kanonbåtkrigen som satset på å øke produksjon, foredling og nydyrking. 
Som mange andre i Kristiansand, var Sebbelow involvert i kaperfart. I 1810 oppnådde han tittelen overkrigskommissær.

Politisk virke

Han ble oppfordret til å sende inn et forslag til ny regjeringsform i 1814, og han skrev et fullt grunnlovsutkast med vekt på borgerlige friheter over politiske.
Sebellow var imot den tvungne sølvskatten, og han hadde et motforslag. Dette gikk ut på en koppskatt på to daler sølv innbetalt i fem år, sammen med frivillige bidrag. Dette ville føre til at de som investerte kunne få sedler i erstatning, og dermed ville en større seddelmasse komme i omløp. Sebbelows tanke var dermed et «motkonjunkturprogram». Sebbelow var ikke alene om å gjennomføre dette prosjektet, også Haagen Mathiesen argumenterte for en større seddelmasse, om enn ikke med samme metode. I motsetning til Mathiesen, kom imidlertid Sebellow inn på Stortinget. Han benyttet tiden der ved å samle tilhengere, og ble fort en yndling for store deler av borgerskapet og delere av bondestanden. Det ble organisert bondetog mot Stortinget til støtte for Sebellows plan, men på Stortinget hadde den ikke støtte, og derfor ble den ikke godkjent.  
Han stilte til valg i 1821, og kom igjen på Stortinget. Da hadde han en langt mer beskjeden innsats, som kan ha vært fordi han ønsket seg en embetsstilling. Kongen ga ham embetet som krigskommissær for vestre sønnafeldske distrikt. Dermed flyttet Sebbelow til Danmark.
Sebellow hadde som person et kraftig temperament, og kom i injuriesaker og slagsmål med flere. Dette skapte noen problemer for hans karriere, og det ble stilt spørsmål til om hans valgbarhet.
Ametalla

Utseende

Middelsstore, avlange, blankt svarte bladbiller. Antennene er tynne, hodet forholdsvis smalt. Pronotum er rundet, noe smalere enn dekkvingene, som har markerte "skuldre". Bakbeina er forstørret, særlig hos hannene.

Levevis

Disse billene lever på planter.

Utbredelse

Slekten er utbredt i det vestlige Australia.
Larsbråten (Enebakk)

Larsbråten er en turisthytte som ligger i Østmarka i Enebakk kommune. Hytta har kafé og plass til overnatting for 4 personer.
Paoulo Roberto Garcia

Paoulo Roberto Garcia er en brasiliansk musiker. Som medlem av en musikkergruppe er han representert i mange salmebøker, blant annet med en salme i Norsk salmebok 2013.
Veracruz (by)

Veracruz er en av de største havnebyene i Mexico, og befinner seg i delstaten med samme navn. Etter Tampico og Coatzacoalcos-Minatitlán er det den største byen på Mexicos Gulfkyst. Den befinner seg 105 kilometer fra delstatshovedstaden Xalapa. Befolkningen ligger på ca. 500 000 (2000). Byen kalles ofte Puerto de Veracruz (Havna Veracruz) for å skille den fra delstaten Veracruz. Innbyggerne kalles jarochos. Dette var den først spanske byen på det amerikanske fastlandet.

Historie

Havnebyen ble grunnlagt av Mexicos erobrer Hernán Cortés da han steg i land langfredag 1519. Han ga stedet navnet La Villa Rica de la Vera Cruz; «den rike byen av det sanne kors». Spanjolene ble der mottatt av ambassadører for Moctezuma II. Cortés' «Villa Rica» ligger 60 km nord for dagens Veracruz og ble forlatt etter noen år (på grunn av mangel på ferskvann og fare for oversvømmelse). Som leder for en ekspedisjon fra Cubas guvernør hadde ikke Cortés lov til å erobre nytt land, men som representant for den spansk byen Villa Rica de la Vera Cruz kunne han gjøre krav på nytt land på vegne av den spanske kronen. brukte 83 dager på den 600 km lange turen til aztekenes hovedstad Tenochtitlan (dagens Mexico by).
Dagens Veracruz ble grunnlagt i 1599. Dette ble etterhvert hovedutskipningshavna for sølvet fra de meksikanske gruvene til Spania. Også rikdommene fra den spanske kolonien Filippinene ble fraktet over Stillehavet til Acapulco, fraktet over land via Mexico by til Veracruz, og så fraktet over Atlanterhavet til Spania. Dette gjorde Veracruz til et attraktivt mål for engelske og franske pirater som herjet i Karibien, og i 1653 og 1712 ble byen plyndret av pirater. For å motvirke truslene ble den store festningen San Juan de Ulúa bygd på en øy i havna i 1565 og utvidet betydelig utover i kolonitida.
De siste spanske styrkene etter den meksikanske uavhengighetskrigen forlot Mexico fra Veracruz i 1825. I 1838 ble byen okkupert av franskmennene.

Kultur

Innbyggerne i byen kalles «jarochos», og er kjent for å svære morsomme, livsglade og festglade. I februar feirer de karnevalet, som er en heidundrende sak med parader, rytmisk «danzon» og «son jarocho» osv. Kjøkkenet i Veracruz er spesialisert på sjømat, og her spises «cocteles», skalldyr overhelt med skarp saus, og «pescado a al veracruzana», fisk i en skarp tomatsaus.

Interessant å se

Festningen San Juán de Ulúa har Mexicos eldste kirke, kapellet San Francisco, og en lang rekke murer, bastioner og historiske bygninger. Bastionen Baluarte de Santiago er en annen del av befestningene som skulle beskytte byen. Sentrum er sentrert rundt Zócalo, stortorget, med domkirken parroquía i kolonistil. Mot havna ligger strandpromenaden Malecón, hvor jarocho'ene spaserer i skumringstimen. Strendene nærmest byen er for forurenset til å anbefales, men lengre ut ligger det flotte strender.
Chiropteromyzidae

Utseende

Små (1,2 – 2 mm), mørke fluer. Hodet har punktøynene vidt spredte, det dannes dermed en stor ocellartriangel. Det fremste punktøyet sitter midt i pannen. Børstene som sitter mellom punktøynene (ocellarsetae) er uvanlig lange. Ved innerkanten av hvert fasettøye sitter det to børster. Brystet (thorax) har mange hår i 7-8 rekker på oversiden.  Vingene ligner de hos sumpfluer men mangler piggene langs fremkanten (costa). Ellers ser denne familien stort sett ut som små sumpfluer.

Levevis

Denne familien er knyttet til guano fra flaggermus (slekten Chiropteromyza) eller fuglereir (slekten Neossos). Chiropteromyza ble funnet i guano fra storflaggermus i et hult tre, Neossos nidicola har blitt funnet i et reir av stær, og Neossos marylandicus i et svalereir. Alle artene i denne familien blir regnet som sjeldne, og de er bare blitt funnet noen få ganger.

Kilder

Papp, L. 1998. Families of Heleomyzoidea. I: Papp, L. og Darvas, B. (red.): Contributions to a Manual of Palaearctic Diptera. 3: 425-455. Science Herald, Budapest.
Nettressursen Fauna Europaea.
NM i kickboksing 2012

NM i kickboksing 2012 ble arrangert 27. april i Drammen. Arrangør var Drammen Kickboxingklubb.
Kongepokalene ble vunnet av Cathrine Fonnes og Andreas Lødrup.
Myrullbråten

Myrullbråten er en fiktiv person fra Kjell Aukrusts avisunivers Flåklypa Tidende (1959–1994). Myrullbråten deler rom med Sindre Piltingsrud på Krokryggen gamlehjem.
Ulvilla

Ulvilla er ei grend i Verdal kommune i Nord-Trøndelag. Den ligger på nordsida av Helgåa, ved munningen av Ulvillelva, og rundt 20 kilometer øst for Verdalsøra. Ulvilla kraftverk, som utnytter et fall i Ulvillelva, ligger sentralt i grenda. Fylkesvei 757 går gjennom Ulvilla.
Coleroidion

Utseende

Middelsstore, slanke, blanke, rødbrune til brunsvarte trebukker med gule tegninger på dekkvingene. Antennene er tynne og noe lengre enn kroppen. Pronotum er mye lengre enn bredt, sylindrisk. Dekkvingene er smale og jevnbrede og ender i en skarp tann. Beina er middels lange med noe fortykkede lår.

Utbredelse

Artene er utbredt fra Venezuela i nord til Argentina i sør.
Nordisk mesterskap i boksing 1984

Nordisk mesterskap i boksing 1984 ble arrangert 7.-8. april i Bergen.
Nobuyuki Oishi

Japans herrelandslag

Nobuyuki Oishi spilte 1 landskamper for Japans herrelandslag.
Spennarmert betong

Spennarmert betong er betongkonstruksjoner som er armert med oppspent armering. Dette i motsetning til den tradisjonelle slakkarmert betong. Spennarmeringen deles inn i to undertyper, føroppspent og etteroppspent. Spennarmeringen ble oppfunnet av franskmannen Eugène Freyssinet i 1928. 
Betong har svært lav strekkfasthet, men tåler trykkspenninger godt. Armering beskytter betongen mot for store strekkspenninger. Oppspent armering setter selve betongen i trykk, slik at elementet må strekkes/bøyes mer før noe av betongmassen kommer i strekk.

Føroppspent betong

Føroppspent betong er at armeringen spennes opp før betongen støpes. Denne metoden gir god heft mellom betong og armering. Betongen hefter til armeringen når den herder, og strekkreftene overføres til betongen når spennarmeringen kappes eller på annen måte frigis i endene. Føroppspenning brukes for det meste til produksjon av betongelementer, som produseres inne i fabrikkhaller der man har benker med mulighet for å spenne opp armeringen før betongen støpes.

Etteroppspent betong

Etteroppspent betong er at armeringen spennes opp etter at betongen har herdet. Armeringen ligger da i trekkerør inne i betongkonstruksjonen. Betongen får dermed ingen direkte kontakt med armeringen og heftoverføring er ikke mulig. Strekkreftene i armeringen overføres til betongen ved hjelp av et anker i hver ende. Etteroppspenning er mest brukt ved plasstøpt betong siden man har få eller ingen mulighet til å spenne opp armeringen før betongen har herdet ute på byggeplassen.

Anvendelsesmuligheter

Etteroppspente kabler er ofte brukt i parkeringsgarasjer som avsperringskabler for å forhindre at biler faller ut. På grunn av kablenes evne til å belastes for deretter å avlastes kan de bli brukt som midlertidig reparasjon for en ødelagt bygning ved a holde oppe ødelagte vegger eller gulv inntil permanente reparasjoner kan bli gjort.

Fordeler

Fordelene med å bruke spennbetong inkluderer lavere byggningskostnader som følge av tynnere plater. Dette er spesielt avgjørende i høyhus der besparelsen i gulvtykkelse kan omsettes til ekstra etasjer for samme eller lavere kostnad og færre antall forbindelser siden spennlengdene til spennbetong overskrider spennlegdene til vanlig armert betong med samme tykkelse. Økende spennlengder øker også utnyttelsen av gulvarealet, og reduksjonen av antall forbindelser fører til lavere vedlikeholdskostnader siden forbindelsene er svake ledd i en betongkonstruksjon.
Ellers er spennbetong mye brukt i bruer med lange spenn – den første bruen av spennbetong sto ferdig i 1937 i den tyske byen Aue.
Volleyball under Panamerikanske leker 1979

Volleyball under Panamerikanske leker 1979. Volleyball var en av flere sporter under de åttende Pan Amerikanske leker som ble arrangert i San Juan i Puerto Rico i perioden 1. til 15. juli 1979. Det var to turneringer, en for menn og en for kvinner, Cuba vant begge.
Jasper Cillessen

Landslaget

Cillessen debuterte for det nederlandske herrelandslaget den 7. juni 2013. Den nederlandske treneren Bert van Marwijk tok med Cillessen i bruttotroppen til EM-2012, men han kom ikke med videre til 23-manns troppen. Han debuterte for det nederlandske landslaget den 7. juni 2013 i en treningskamp mot Indonesia, en kamp Nederland vant 3-0.

Klubb

Ajax
Eredivisie (3): 2011–12, 2012–13, 2013–14
Johan Cruijff Shield (1): 2013
Årets spiller 2014-15

Individuelt

Gelderland footballer of the year: 2011
Gillette Player of the Year: 2014
Sucat kraftverk

Sucat kraftverk er et midlertidig stengt varmekraftverk på Filippinene. Det har en installert produksjonskapasitet på 600 MW. Brenseltypen er fyringsolje. Kraftverket er midlertidig, og det er (2010) foreløpig ikke kjent hvordan anlegget skal brukes i framtiden. Det har vært foreslått å omstille verket fra olje- til kullfyring.
Brass Band Conservatoire d'Esch

Brass Band Conservatoire d'Esch er et brassband med base i Esch-sur-Alzette, Luxembourg.
Brassbandet har representert Luxembourg en rekke ganger i europamesterskapet for brassband.
Basketball under Middelhavslekene 1997

Basketball under Middelhavslekene 1997. Basketball var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var trettende gangen som basketball var med på programmet under middelhavslekene. Det var to turnerninger, en for menn og en for kvinner. Åtte lag deltok i herreturneringen og Spania vant finalen med 82-72 over Italia og Jugoslavia vant bronsefinalen over Hellas med 84-75.